Вярнуўшыся ў родныя мясціны, Аляксей Крывецкі актыўна ўключыўся ў калгаснае жыццё. У той цяжкі пасляваенны час у Малінаўцы былі арганізаваны дзве паляводчыя брыгады. Адну з іх і ўзначаліў былы франтавік. Працаваць было нялёгка – тады ўсе сельгасработы выконваліся ўручную. Не хапала коней, збруі, вазоў. Аднак Аляксей Андрэевіч знайшоў выйсце. Па яго прапанове людзі пачалі прывучаць да работы бычкоў-валоў. І справы пайшлі лепш з вывазкай сена з балот, гною на палі.